El Mario Monreal acollirà demà la presentació del nou curs 2019-2020 de la Universitat Popular
14 d’octubre 2019

![](/media/1kqnf1zk/81-c_cursosup-3.jpg)  
  

El Centre Cultural Mario Monreal acollirà demà, dimarts 15 d'octubre, a les 18 hores la inauguració del curs 2019-2020 de la Universitat Popular. Es tracta d'un acte que s’ha organitzat enguany per primera vegada per a presentar el nou curs a càrrec de l'Equip de Coordinació de la UP. L’alcalde de Sagunt, Darío Moreno, i la regidora de la Universitat Popular, Maria Josep Soriano, estaran present per donar la benvinguda a l'alumnat.

  

En l'acte inaugural tindrà lloc una ponència a càrrec de Carmen Agulló, professora titular de Teoria i Història de l'Educació de la Universitat de València, davall el títol ‘Les mestres de la Segona República. Aportació pedagògica’. L'acte comptarà també amb l'actuació de la cantautora Eva Gómez.

  

L'oferta de la Universitat Popular té quatre programes enguany. En primer lloc 57 cursos i tallers per als quals s'han matriculat 1.019 persones, a les quals caldria afegir les que s’han quedat en les llistes d'espera. Este apartat també contempla 15 cursos monogràfics per als quals la matricula es realitzarà més endavant i, per tant, augmentarà la xifra de l'alumnat.

  

D'altra banda es troba el programa ‘Celobert’, el qual s’iniciarà al mes de desembre però on ja s'han ofertat deu xarrades i seminaris a les associacions locals amb la intenció d'anar cobrint les necessitats temàtiques que existixen. Cal assenyalar que el pròxim 28 d'octubre finalitza el termini perquè les associacions presenten les seues propostes.

  

El tercer programa és el de formació actoral de l'Escola Municipal de Teatre que compta amb tres cursos de formació per a adults (Formació Actoral 1, Formació Actoral 2 i Interpretació).

  

En quart lloc, el programa de la Universitat per a Majors en col·laboració amb l'UJI. En este apartat, la UP ha inclòs tres micro tallers gratuïts de formació cultural els quals han tingut una bona acollida i també ha programat tota una sèrie d'activitats socioculturals com és, per exemple, la Setmana de la Ciència que començarà el pròxim 4 de novembre així com també altres tipus de conferències i exposicions.​

 ![](/media/fsqaybce/81-c_cursosup.jpg)  
  

*   [](http://www.facebook.com/sharer.php?u=https://aytosagunto.es/va/actualitat/el-mario-monreal-acollira-dema-la-presentacio-del-nou-curs-2019-2020-de-la-universitat-popular/ "Facebook")
*   [](http://twitter.com/share?url=https://aytosagunto.es/va/actualitat/el-mario-monreal-acollira-dema-la-presentacio-del-nou-curs-2019-2020-de-la-universitat-popular/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-mario-monreal-acollira-dema-la-presentacio-del-nou-curs-2019-2020-de-la-universitat-popular/ "Linked In")
*   [](mailto:?body=https://aytosagunto.es/va/actualitat/el-mario-monreal-acollira-dema-la-presentacio-del-nou-curs-2019-2020-de-la-universitat-popular/)